चंद्रमोहन शर्मा अगर क्रिकेट पर बनी फिल्मों की बात की जाए, तो सिल्वर स्क्रीन पर ऐसी फिल्म वैसा जादू नहीं बिखेर पाई, जो असली मैदान में नजर आता है। इमरान हाशमी स्टारर 'अजहर' फ्लॉप रही, भले ही वह एक बायोपिक फिल्म रही हो। वहीं क्रिकेट थीम पर बनी दूसरे नामी स्टार्स की भी आधा दर्जन के करीब फिल्में भी कुछ खास नहीं कर पाईं। शायद यही वजह है कि भारी बजट में बनी इस फिल्म में डायरेक्टर ने क्रिकेट में मैच फिक्सिंग से लेकर करप्शन सहित ऐसे तमाम मसालों को फिट किया है, जो बॉक्स ऑफिस पर इसे हिट कराने का दम रखते हैं। यह फिल्म जॉन अब्राहम के करियर के लिए भी खास है। 'वेलकम बैक' के बाद जॉन लंबे अर्से से एक अदद हिट को तरस रहे हैं। वहीं, करीब चार साल पहले आई 'गली गली में चोर है' की नाकामी के बाद अब सिल्वर स्क्रीन पर नजर आए अक्षय खन्ना भी 'ढिशूम' से अपनी सेकंड इनिंग शुरू कर रहे हैं। अक्षय खन्ना एकबार फिर खलनायक के किरदार में होंगे। इससे पहले वह 'हमराज' में नेगेटिव किरदार निभा चुके हैं। जहां तक 'ढिशूम' की बात है तो यूएई के शानदार लोकेशन्स, हेलिकॉप्टर पर जॉन अब्राहम और वरुण धवन के साथ फिल्माए गए कई हैरतअंगेज ऐक्शन सीन्स इस फिल्म की यूएसपी हैं। परिणीति चोपड़ा अपना वजन घटाने के बाद इस फिल्म में वरुण के साथ डांस करती नजर आती तो हैं, लेकिन उनकी एंट्री बेहद हल्की और कमजोर रही है।   कहानी: यूएई में भारतीय क्रिकेट टीम के नंबर वन बैट्समैन विराज शर्मा (साकिब सलीम) की किडनैपिंग हो जाती है। दिल्ली से स्पेशल टास्क फोर्स के जांबाज अफसर कबीर शेरगिल (जॉन अब्राहम) को वहां विराज को किडनैपर से सुरक्षित रिहा कराने के सीक्रिट मिशन पर भेजा जाता है। यूएई में कबीर वहां की पुलिस में ड्यूटी कर रहे जुनैद अंसारी (वरुण धवन) को अपने साथ इस मिशन में शामिल करता है। यूएई पुलिस के आला अफसरों की नजर में जुनैद किसी काम का नहीं, लेकिन कबीर को पहली ही मुलाकात में लगता है कि जुनैद उसके लिए काम का आदमी हो सकता है, इसलिए वह उसे अपने इस सीक्रिट मिशन में शामिल कर लेता है। दरअसल, कबीर विराज का पता लगाने के साथ-साथ वहां 36 घंटे बाद होने वाले एक क्रिकेट मैच में शामिल फिक्सिंग गिरोह को भी अपनी गिरफ्त में लेना चाहता है। अबुधाबी में कबीर और जुनैद की मुलाकात इशिका (जैक्लीन फर्नांडिज) से होती है, जो मोबाइल उड़ाने वाले गिरोह से जुड़ी है। इशिका को पूछताछ के लिए कबीर और जुनैद पुलिस कस्टडी में लेते हैं। कहानी में टर्निंग पॉइंट तब आता है, जब इस केस में लगे कबीर पहले अल्ताफ (राहुल देव) और उसके बाद केस की कड़ियों को जोड़ते-जोड़ते राहुल (अक्षय खन्ना) तक पहुंचते हैं। ऐक्टिंग: अक्षय खन्ना कई साल बाद इस फिल्म में नजर आए और अपने जीवंत अभिनय से छा गए। वहीं जॉन अब्राहम और वरुण धवन के इर्द-गिर्द घूमती कहानी में जॉन ऐक्शन सीन्स में वरुण पर भारी नजर आए। वरुण धवन पहले भी ऐसे कई किरदार निभा चुके हैं। फर्क बस इतना है इस बार वह पुलिसवाले बनकर सामने आए हैं, वर्ना उनकी ऐक्टिंग में नया कुछ नहीं है। कहानी में जैकलीन के किरदार के लिए कुछ खास नहीं है। वहीं अक्षय कुमार ने अपने दोस्त जॉन अब्राहम की खातिर इस फिल्म में चंद मिनट का कैमियो किया है। डायरेक्शन: रोहित धवन को इस फिल्म के लिए कमजोर स्क्रिप्ट मिली। ऐसा लगता है कि 'ढिशूम' के स्क्रिप्ट राइटर यशराज बैनर की 'धूम' के जादू में उलझे रहे और किरदारों व स्क्रिप्ट को दमदार बनाने पर ध्यान ही नहीं दे पाए। क्यों देखें: जॉन अब्राहम पर फिल्माए गए ऐक्शन और स्टंट सीन्स, वरुण धवन की मस्ती, जैकलीन और नरगिस फाखरी की खूबसूरत अदाओं के साथ-साथ अक्षय खन्ना का दमदार कमबैक फिल्म की यूएसपी है। कहानी में नयापन नहीं है।